**Daigo-ji** (jap. 醍醐寺) on buddhalainen temppeli Kioton kaupungissa Japanissa. Se sijaitsee Daigon kaupunginosassa Fushimin suuralueella. Temppelin perusti munkki Shōbō vuonna 874 ja vuonna 907 siitä tuli keisarillinen temppeli (*chokugan-ji*). Keisari Daigo otti nimensä temppeliltä ja laajensi sitä. Temppelissä on Kioton vanhin rakennus, vuonna 951 rakennettu pagodi, joka on myös yksi vanhimmista lajissaan koko Japanissa.

Daigo-ji vahingoittui pahasti Ōnin-sodan aikana 1400-luvun puolivälin jälkeen. 1500-luvun lopussa Toyotomi Hideyoshi kuitenkin aloitti temppelin kunnostuksen, ja hänen kädenjälkensä on näkyvissä erityisesti *Sanbō-inin* alatemppelissä.

Daigo-ji on otettu yhdessä Kioton muiden kulttuuriaarteiden kanssa Unescon maailmanperintöluetteloon osana kohdetta "muinaisen Kioton historialliset monumentit" vuonna 1994.

Temppeli
--------

Daigo-ji jakautuu alempaan (*shimo*) ja ylempään (*kamo*) temppeliin sekä Sanbō-iniin. Alempi ja suurempi alue sijaitsee yhdessä Sanbō-inin kanssa vuoren juurella ja ylempi, pienempi alue viereisellä huipulla. 

Alemman temppelin päähalli (*Kondō*) on Kamakura-kaudelta, ja se on siirretty paikalle Hideyoshia vastaan kapinoineesta Negoro-deran temppelistä Kiistä. Näkyvin rakennus alemmalla alueella on kuitenkin viisikerroksinen pagodi 900-luvulta.

Sanbō-in on perustettu vuonna 1158, mutta sen nykyinen muoto on peräisin Hideyoshin vuonna 1598 tekemästä uudelleenrakennuksesta. Se jakautuu useaan eri rakennukseen puutarhan ympärille. Koska Hideyoshi suunnitteli Sanbō-inin maallisia harrastuksia kuten teeseremoniaa ja hanamia varten, muun temppelin ilmapiiri on sitä uskonnollisempi.

Ylemmälle temppelille on alle tunnin kävelymatka. Siellä on muun muassa vuonna 1434 rakennettu šintolainen pyhäkkö *Seiryū gongen-gū*, Kannonin halli *Junteidō*, joka kuuluu Kansain alueen 33 temppelin pyhiinvaellukseen, ja vuonna 1121 rakennettu *Yakushidō*. Temppelin korkeimmalla sijaitsevat rakennukset ovat neljänsadan metrin korkeudessa kohoavat ja vuonna 1608 uudelleen rakennetut *Nyoirindō* ja *Kaisandō*.

Kuvia
-----

* Saidaimon-porttiSaidaimon-portti
* Daigo-jin päähalliDaigo-jin päähalli
* Bentendōn šintolainen pyhäkköBentendōn šintolainen pyhäkkö
* Sanbō-inin temppeliSanbō-inin temppeli
* Sanbō-inin Karamon-porttiSanbō-inin Karamon-portti
* NyoirindōNyoirindō
* Daigo-jin kirsikankukkiaDaigo-jin kirsikankukkia
* Ruska Daigo-jilläRuska Daigo-jillä

Lähteet
-------

1. 1 2  Chris Rowthorn: *Kyoto City Guide*. Lonely Planet Publications, 2005. ISBN 1-74104-085-X.
2. 1 2 3 4  June Kinoshita, Nicholas Palevsky: *Gateway to Japan*. Kodansha, 1998. ISBN 4-7700-2018-X.
3. 1 2 3  Judith Clancy: *Exploring Kyoto*. Weatherhill, 1997. ISBN 0-8348-0383-6.

Aiheesta muualla
----------------

* Kuvia tai muita tiedostoja aiheesta **Daigo-ji** Wikimedia Commonsissa

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Muinaisen Kioton historialliset monumentit |
| --- |
|  |
| Kioto | 
* Daigo-ji
* Ginkaku-ji
* Kamigamo-jinja
* Kinkaku-ji
* Kiyomizu-dera
* Kōzan-ji
* Nijōn linna
* Ninna-ji
* Nishi-Hongan-ji
* Ryōan-ji
* Saihō-ji
* Shimogamo-jinja
* Tenryū-ji
* Tō-ji

 |  |
|  |
| Uji | 
* Byōdō-in
* Ujigami-jinja

 |
|  |
| Ōtsu | Enryaku-ji |

 |